KIRJALLINEN KYSYMYS E-3391/02

esittäjä(t): Olivier Dupuis (NI) komissiolle

(28. marraskuuta 2002)

Aihe: Rauhanomaisten mielenosoitusten tukahduttaminen Ulan Batorissa (Mongolia)

Marraskuun 13. päivä 2002 yli 500 hengen vahvuiset poliisivoimat tukahduttivat yöllisellä operaatiolla Sukhbaatarin keskusaukiolla Mongolian pääkaupungissa Ulan Batorissa traktorienkuljettajien 10 päivää jatkuneen rauhanomaisen mielenosoituksen maanomistuslakia vastaan ja maan oikeudenmukaisen yksityistämisen puolesta. Ulan Batorin Liberty Centerin todistajanlausuntojen mukaan pelkästään operaation kahden ensimmäisen tunnin aikana pidätettiin yli 50 henkilöä, jotka vietiin väkisin mielenosoituspaikalta kohti kaupungin pohjoisosassa sijaitsevaa Denjiin Myangan tunnistuskeskusta. Samaan aikaan 11 muuta mielenosoittajaa oli saarrettuna demokraattisen puolueen toimistorakennuksessa aukion laidalla ja 30 traktorinkuljettajaa otoskeskus Luckyssa. Pidätettyjen joukossa oli erityisesti demokraattisen puolueen jäseniä, jotka jäivät saarroksiin poliisien piirittämään puoluekeskukseen. Lisäksi vaikuttaa siltä, että demokraattisen unionin 1989 perustettu ensimmäinen ei-kommunistinen kansalaisjärjestö paikallinen johtaja Erden pidätettiin, kun taas oikeudenmukaisen maanjakoliikkeen johtajan Bat-Uulin kohtalosta ei ole mitään tietoa.

Voiko komissio kertoa, mitä tietoa sillä on yli 10 päivää ennen poliisin operaatiota sattuneista tapahtumista? Mikäli komissiolla on yksityiskohtaista tietoa, voiko se kertoa mielenosoittajien pidätyksen jälkeisistä tapahtumista? Miten komissio arvioi yleisesti Mongolian tämänhetkistä tilannetta?

Christopher Pattenin komission puolesta antama vastaus

(11. joulukuuta 2002)

Komissio on tietoinen Ulan Batorissa Sukhbaatarin aukiolla järjestetystä mielenosoituksesta. Kehitysyhteistyöstä ja humanitaarisesta avusta vastaava komission jäsen otti asian esiin tavatessaan Mongolian valtiovarain- ja talousministeri Chultemiin Ulaanin Brysselissä 21. marraskuuta 2002. Komissaari ilmaisi komission huolestuneisuuden tavasta, jolla mielenosoittajat pidätettiin ja siirrettiin väkisin ns. tunnistuskeskukseen. Ministeri Ulaan kertoi, että kyseinen mielenosoitus oli vastoin lakia, joka kieltää kaikenlaiset mielenosoitukset Sukhbaatarin aukiolla. Ministeri täsmensi, että Mongolian hallitus keskusteli mielenosoittajien kanssa, jotta nämä olisivat vaihtaneet mielenosoituksensa paikkaa. Viranomaiset olivat velvollisia soveltamaan lakia sen jälkeen, kun mielenosoittajat olivat useaan otteeseen kieltäytyneet noudattamasta kehotusta. Mielenosoittajia ei ole pahoinpidelty ja poliisin omia määräyksiä on noudatettu voimassa olevan lainsäädännön mukaisesti.

Mielenosoituksen taustalla on suurten kaupunkien, varsinkin Ulan Batorin, esikaupunkialueilla sijaitsevien jurttien ympärillä olevien maatilkkujen yksityistäminen. Mongolian parlamentti antoi asiasta kesällä 2002 uuden lain, jonka on tarkoitus tulla voimaan 1. toukokuuta 2003. Laki huolestuttaa niitä viljelijöitä, joita se ei koske: lain soveltamisalaan kuuluvat ainoastaan 0,03 hehtaarin suuruiset maatilkut.

Komissio jatkaa tilanteen seuraamista tiiviisti. Se ei kuitenkaan katso, että Mongolia olisi vakavalla tavalla laiminlyönyt demokratian ja ihmisoikeuksien alalla antamansa sitoumukset. Itse asiassa Mongolia käy vielä nykytilanteessakin esimerkistä sen suhteen, miten maa voi siirtyä demokratiaan ja markkinatalouteen. Lukuisista rakenteellisista epäkohdista (ankara ilmasto, sijainti kahden suuren naapurin välissä, väestön hajanainen sijainti valtavalla maa-alueella, puutteellinen liikenteen ja tietoliikenteen infrastruktuuri jne.) huolimatta Mongolian kehitys jatkuu. Ihmisoikeuksia kunnioitetaan maan alikehittyneisyyteen liittyvistä vaikeuksista huolimatta. Siitä on osoituksena heinäkuussa 2000 järjestetyt demokraattiset vaalit, jotka muuttivat vallinneita valta-asetelmia. Mongolian parlamentin puhemies Tumur Ochirin vieraili Brysselissä hiljattain. Vierailun teki merkittäväksi se, että vierailuun osallistuivat myös oppositiojohtaja ja mielenosoitukseen osallistuneen demokraattisen puolueen puheenjohtaja Narantsatsralt. Mongolia on Maailman kauppajärjestön jäsen, ja se järjesti heinäkuussa 2002 tapaamisen, johon kokoontuivat maassa käynnissä olevia talousuudistuksia tukeneet kansainväliset rahoittajat. Muun muassa julkisten yritysten yksityistäminen jatkuu olkoonkin, että yksityistämistahti on hidastunut. Tarvittavat rakenneuudistustoimet, joilla nämä entiset raskasrakenteiset valtionyritykset saadaan investoijien kannalta houkutteleviksi, on toteutettava ennen markkinatalouden moitteettoman toiminnan mahdollistavan prosessin käynnistämistä.